b'\n_START_ARTICLE_\nHaiku\n_START_PARAGRAPH_\nHaiku (japonsko \xe4\xbf\xb3\xe5\x8f\xa5) je japonska pesni\xc5\xa1ka oblika, ki obsega sedemnajst zlogov. Prvi in tretji verz imata po pet zlogov, drugi sedem._NEWLINE_Haiku skrajno zgo\xc5\xa1\xc4\x8deno prikazuje trenutek iz narave, ki se povezuje z dogajanji v \xc4\x8dlovekovi notranjosti. Prvi verz idealnega haikuja ponazarja osnovno podobo, ozra\xc4\x8dje, nazna\xc4\x8ditev \xc4\x8dustva oziroma misli; ta podoba se v\xc4\x8dasih logi\xc4\x8dno, v\xc4\x8dasih presenetljivo dopolni z zadnjim verzom, v osrednjem verzu pa je izra\xc5\xbeeno tisto, kar spro\xc5\xbei, privede do take dopolnitve._NEWLINE_Haiku je tematsko svoboden, zelo pogosto pa vsebuje besedo, ki se navezuje na dolo\xc4\x8den letni \xc4\x8das. Taka beseda lahko ozna\xc4\x8duje rastlino ali \xc5\xbeival, naravni pojav, \xc4\x8dlove\xc5\xa1ko dejavnost ali slovesnost. Cvetovi \xc4\x8de\xc5\xa1nje nakazujejo pomlad, lilije poletje, krizanteme jesen in repa zimo.'